16 A re re Mokreste-’moho le uena o u sitetsoe ’me u sitoa ho lebala phoso ea hae. U ka etsa’ng hore u bope khotso le eena? Ntlha ea pele, rapela Jehova ho tloha pelong. Mo kope hore a u thuse hore u khone ho bua hantle le Mokreste-’moho le uena. Hopola hore le eena ke motsoalle oa Jehova. (Pes. 25:14) Molimo oa mo rata. Kaha Jehova o tšoara metsoalle ea hae ka mosa, o batla hore le rona re tšoare batho joaloka eena. (Liprov. 15:23; Mat. 7:12; Bakol. 4:6) Ea bobeli, nahana hore na u tla re’ng ha u bua le Mokreste-’moho le uena. U se ke oa nka hore Mokreste-’moho le uena o ne a ikemiselitse ho u utloisa bohloko. Hape, u lokela ho nahana hore ho ka etsahala hore ebe le uena u kentse letsoho hore qabang e be teng. Ha u bua le eena u ka ’na oa qala ka ho re: ‘Ha ke tsebe haeba ke tla be ke feteletsa lintho, empa maobane ha re ne re bua, ke ile ka ikutloa . . . ’ Haeba puisano ea lona e sa le tsoele molemo, leka ho batla mekhoa e meng ea ho bopa khotso. Empa hape u ’ne u rapelle Mokreste-’moho le uena, u kope Jehova hore a mo hlohonolofatse. Mo kope hore a u thuse hore u bone makhabane a Mokreste-’moho le uena. Ho sa tsotellehe hore na ho etsahala’ng, kholiseha hore Jehova o tla thaba hore ebe u ile oa etsa boiteko ba ho bopa khotso le mor’eno, e leng motsoalle oa Molimo.